PIIBEL ARMSAKS
Täna räägime Noast, kes oli läbi aegade ainus kangelane.
Aadamast on möödunud juba 10 sugupõlve ja need esimesed
sugupõlved olid eriti pikad, kuna inimesed elasid sel ajal väga vanaks.
Neil ei olnud päritud haiguseid ega muid põhjuseid,
mille tõttu nüüd inimesed surevad noorena.
Aga moraalne laostumine levis nende 10 sugupõlve jooksul maailmas.
Oli lausa uskumatu, kuidas suur vägivald vohas maailmas.
Piibel räägib, et Issand mõtles asjast nii 1 Ms 6:5-6:
"Kui Issand nägi, et inimese kurjus maa peal oli suur ja kõik ta südame
mõtlemised iga päev üksnes kurjad, siis Issand kahetses,
et ta inimese oli teinud maa peale, ja ta süda valutas."
Kas võib olla tõsi, et Issand, Maa ja Taeva Looja,
kahetses oma loomistööd?
Tõsi see on, et meie aja arusaam Jumalast on see,
et Ta on kui hea onu, kes ei tee kellelegi paha. Aga Piiblist näeme,
et Jumal saab pahaseks, vihastub ja Ta ka tegutseb vihas.
Just nii juhtus Noa ajal.
Iseenesest Noa aeg ongi eelpilt maailma lõpust.
Jeesus kõrvutas need kaks aega. Ta ütles:"Sest nii, nagu olid
Noa päevad, nõnda on Inimese Poja tulemine."
Sel põhjusel on hea uurida Noad ja vaadata,
mida on tema ajastul öelda meie ajastule.
Esimene asi on vägivald, mis vohas maailmas Noa ajal.
Inimesed kaklesid ja tapsid üksteist. Mõelgem nüüd meie ajale.
Me näeme, kuidas koolides tulistatakse lapsi.
Seda pole varem juhtunud.
Kui me vaatame, milline on olukord, siis mõistame,
et vägivald on tõusuteel.
Kakeldakse, tapetakse, mõrvatakse, kiusatakse,
tehakse aborti ja enesetappu.
Kui nüüd mõelda abordile, siis sellest ajast, kui abordi tegemine
sai seaduslikuks 30 aastat tagasi, siis on surmatud pool miljonit
soomlast juba ema kõhus.
Kui Jumal pidas igaüht neist kõhus olevatest inimeseks,
siis kas Ta ei mõtle just samamoodi meie ajast kui Noa ajast?
Kui mõelda sellele, et meil oleks pool miljonit noort inimest siin,
siis mõistame, et siis poleks Soomes mingit tööjõupuudust.
Süsteem on selline, et kui inimesed teevad pattu, siis patu tagajärjed
on pandud süsteemi nii, et need tulevad iseenesest ja
Soome saab seda kogeda.
Jumal vihastus ja otsustas hävitada selle maailma.
Aga sel ajal elas üks väga eriline pere. Mõelgem, ainult üks!
Selles on Noa, kelle kohta öeldakse: "Noa leidis armu Issanda silmis!"
Mida see tähendab?
Kas see tähendab seda, et Issand vaatas üht inimest läbi sõrmede?
Ei, arm tähendab seda, et Noa uskus armusse.
Ja et ta uskus armusse, see tähendab, et ta uskus ka pattu.
Ta pidas patuks seda vägivalda nii eneses kui teistes.
Seepärast ohverdas Noa vereohvreid.
Vereohver on Piiblis eelpilt Jeesusest.
Kui meie ajal meie kirikutes sõna "patt" enam ei mainita,
siis juhtub sama asi, et Jeesuse ohvri tähendus kaob.
Palju on neid inimesi Soomes, kes leiavad armu Issanda silmis,
kuna nad usuvad armusse?
Issand ütles Noale järgmist:
"Ma olen otsustanud teha lõpu kõigele lihale, sest maa on täis
nende vägivalda, ja seepärast, vaata, ma hävitan nemad koos maaga.
... ma saadan veeuputuse maa peale ja hävitan taeva alt kõik liha,
kus eluvaim sees on; kõik, mis maa peal on, peab hinge heitma!
Aga sinuga ma teen lepingu".
Noa saab sellise tõotuse.
Ja siis juhendab Issand laeva ehitamist.
Puust laev on 140m pikk ja 23m lai ja 13,5m kõrge.
Selles on 3 korrust, st. et selles on 10 000 ruutmeetrit.
Sama palju kui suures naftamahutis.
Noa alustab laeva ehitamist üksi, aga siis sünnivad talle 3 poega,
kes aitavad isa. Seejärel pojad abielluvad.
Ma arvan, et vähemalt esialgu ei olnud miniad eriti usklikud,
kuna nad tulid mitteuskuvatest peredest.
Kui vähehaaval hakkab Noa pere osalema Jumala teenimises ja
ohvrite ohverdamisel ja miniad tulevad usule.
Peetrus kirjutas Noast, et ta oli õigusekuulutaja. See tähendab,
et Noa ei jätnud ainult enese teada seda, mida Jumal oli talle öelnud,
vaid ta kuulutas seda teistele.
Ja kui palju see vihastas teisi inimesi! Arvatavasti ütlesid nad
Noale 100 korda: "Kas sinul üksinda on õigus?
Kas sa tõesti usud sellisesse kitsarinnalisse Jumalasse?
Meie usume armastuse Jumalat.
Selline Jumal ei tule kunagi Maad hävitama!"
Peale selle nad naersid Noa üle, et see ehitab laeva kuivale maale.
Noa jätkas laeva ehitamist ühest aastakümnest teise.
Olukord on sama meie päevil. Jumal on andnud meile päästevahendid,
see tähendab Piibli, ristimise ja armulaua. Kui palju meie päevil
pilgatakse Piiblit? Sama palju, kui laeva Noa päevil.
Kui keegi julgeb kuulutada Jumala Sõna, siis tema elu pole kerge.
Jeesus ütles:"Sest nii nagu inimesed olid noil päevil enne veeuputust -
sõid ja jõid, võtsid naisi ja läksid mehele,... ega taibanud midagi,
enne kui tuli veeuputus".
Nii juhtus Noa ajal. Viimasel nädalal liikusid loomad laeva.
Arvan, et selleks ajaks oli naabrite uudishimu juba suur. Mis toimub?
Aga mitte kedagi polnud Noa laeva uksele koputamas,
enne kui oli liiga hilja!
Jumal sulges ukse. Algas paduvihm, mis kestis 40 ööpäeva.
Vett ei sadanud mitte ainult taevast, vaid ka sügavuse allikad
avanesid ja vett tuli tulvates.
Sellel ajal mõistsid inimesed, et Noal oli õigus,
aga nende jaoks oli armuaeg lõppenud.
Meile on antud armuaeg, et me sellel ajal võiksime otsida Jumalat
ja parandada meelt.
Veed püsisid Maa peal 5 kuud. Polnud näha muud kui ainult vett.
Seejärel jäi laev seisma Ararati mäele. Aga Noa pere pidi olema
laevas ligi aasta, enne kui maa oli nii korras,
et inimesed ja loomad võisid selle peal elada.
See uus algus oli nagu uus loomine, mis ootab ees meidki,
kui Jeesus tuleb tagasi. Luuakse uus Maa ja uus taevas.
Issand õnnistab taas Noad ja annab talle ja loomadele viljaka kingi.
Lisaks sellele sõlmib Ta Noaga lepingu.
Kui Noa ohverdab vereohvri, siis Issand tundis ninas selle ohvri
meeldivat lõhna ja siis sõlmis Ta lepingu.
Taaskord on sellesse kaasatud Jeesus.
Jeesus on Jumala Tall, kes ohverdati ja selle vereohvri kaudu
sõlmis Jumal lepingu meiega.
Leping Noaga on selline, kus Issand lubab mitte kunagi hävitada
seda Maad veeuputusega. Enam ei tule sellist tulva,
kus kõik hukkuvad. Viimane hävitus toimub tulega.
Lepingu tähiseks annab Issand vikerkaare. Iga kord,
kui Noa nägi vikerkaart, meenus talle,et Jumal hoolitseb loodu eest.
Igal aastal saab Maal korjata saaki.
Nüüd annab Issand loomad inimesele toiduks. 10 esimest sugupõlve sõid
vaid taimset toitu, aga nüüd saab süüa ka loomi.
Seda on Issand ise lubanud ja seetõttu pole loomakaitsjail õigus.
Lugu Noast jätkub nii, et nüüd kirjeldatakse temast negatiivne asi.
Noast sai viinamarjade kasvataja ja ta joob end veinist purju ja
häbistab enese oma poegade silmis.
Noa ei olnud ainult kangelane, temas oli ka patune pool ja
on imeline, et Piiblis kirjeldatakse ausalt kangelaste vead.
Kiri heebrealastele kutsub Noad usust tuleva õigsuse kangelaseks.
Seal öeldakse, et ta pääses selle õiguse kaudu, mis tuleb usust.
Loen ka 1. Peetruse kirja kolmandast peatükist Noast:
"milles vähesed - see tähendab kaheksa hinge - veest päästeti.
Selle võrdkujuna päästab teidki nüüd ristimine, mis ei ole lihaliku
rüveduse kõrvaldamine, vaid hea südametunnistuse taotlemine
Jumalalt Jeesuse Kristuse ülestõusmise kaudu."
Ristimine on nelipüha järgne "laev", kuhu inimene võib põgeneda
Jumala viha eest ja pääseda.
Sama vesi, mis uputas Maa, päästis Noa.
Sama Jumala vihavesi, mis hukutas Jeesuse, päästab meid ristimisvees.
Ristimises me kogeme koos Jeesusega surma pattude tõttu ja sel järel
ülestõusmist õigsuses Tema õiguse tõttu,
nagu on öeldud kirjas roomlastele 6. peatükis.
Kes läheb ristimislaeva, see pääseb, olgu ta usk suur või väike
või olgu ta patud suured või väikesed.
Ristimata inimest ei saa nimetada kristlaseks samamoodi nagu seda,
kes on ristitud, aga kes ei usu.
Kui mõtleme sellele, kui julge oli Noa,
kuidas ta jaksas üksi uskuda Jumalasse, siis võime paluda:
Anna mulle väge Sind tunnistada, isegi kui maailm sõimab-pilkab.
Et ma võiksin jääda püsima tõe sõnas ja seda kuulutada hirmuta.
Aamen.
Lisainfo: www.ilosanomapiiri.fi
Tõlge: Merle Sibola